ลาออก
โดย...ทีมข่าวการเงินโพสต์ทูเดย์
25 ส.ค. 2559

โดย...ทีมข่าวการเงินโพสต์ทูเดย์
เพิ่งบ่นท้อ บ่นเหนื่อยไปเมื่อไม่กี่วันนี้เอง หญิงแกร่ง สาลินี วังตาล ก็ยื่นใบลาออกจากประธานคณะกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ เอสเอ็มอีแบงก์ ซะแระ 
ตอนนี้หญิงแกร่ง สาลินี ก็เลยเหลือแค่ตำแหน่งผู้อำนวยการสำนักงานส่งเสริมวิสาหกิจขนาดกลางและขนาดย่อม (สสว.) แค่ตำแหน่งเดียว
ว่ากันว่า สาเหตุที่ต้องอำลา อาลัย จากเอสเอ็มอีแบงก์ครั้งนี้ เพราะเมื่อไม่กี่เดือนก่อนหน้า มีบางคนแอบไปส่องรูปถ่ายบนโซเชียลมีเดีย ที่เธอถ่ายเล่นๆ กับใครคนหนึ่งเข้า ทำให้คนแอบส่องเจอภาพถึงกับอึ้ง ทึ่ง จี๊ด ขึ้นมาเลยทีเดียว
เรื่องจากรูปก็เลยบานปลาย กลายเป็นมหากาพย์การตรวจสอบการทำงาน ตรวจสอบการปล่อยสินเชื่อ อีนุงตุงนังกันไปหมด แถมยังเรียกแขกอย่าง แบงก์ชาติเข้าร่วมตรวจสอบ กระทรวงการคลังก็เรียกให้ไปชี้แจง
สุดท้าย สาลินี เลยยื่นใบลาออกไปเมื่อวันที่ 22 ส.ค.ที่ผ่านมา
ส่วนคนที่จะมานั่งประธานบอร์ดคนใหม่ คณะกรรมการนโยบายรัฐวิสาหกิจเพิ่งเห็นชอบแต่งตั้ง สมชาย หาญหิรัญ ปลัดกระทรวงอุตสาหกรรม ขึ้นเป็นประธานแทน มีผลตั้งแต่วันที่ 24 ส.ค. 2559